#BlackLivesMatter-betogings: Standbeelde in Londen afgesperSteierwerk opgerig rondom Winston Churchill se standbeeld in Londen (12 Junie 2020) (Foto: Kirsty O’Connor/PA via AP) Sogenaamde #BlackLivesMatter-betogings duur wêreldwyd voort ná die afsterwe van George Floyd in Minneapolis in die VSA. Sydney, Australië Honderde polisiebeamptes het planne vir ŉ #BlackLivesMatter-betoging in Sydney ontwrig, maar organiseerders het onderneem dat nog optogte landswyd oor die naweek sal voortduur, ondanks waarskuwings oor die risiko vir verspreiding van Covid-19. Die polisie het Vrydag die stadsaal in Sydney omring voor 3 000 persone na verwagting sou opdaag om ŉ betoging by te woon ná die afsterwe van George Floyd in Minneapolis in die VSA. Polisievoertuie het in systrate parkeer gestaan in voorbereiding vir massa-inhegtenisnemings van persone wat die reël oortree dat meer as 10 persone nie aan ŉ openbare byeenkoms mag deelneem nie. Betogers het hulself gou uit die voete gemaak. Londen, Engeland Owerhede in Londen het ŉ oorlogsgedenksteen en ŉ standbeeld van Winston Churchill afgesper in reaksie op verwagte optogte deur antirassisme-betogers. Monumente het ŉ groot fokus gewond in optogte wat aangevuur is deur die afsterwe van Floyd deur die polisie. ŉ Standbeeld van die slawehandelaar Edward Colston in Bristol is Sondag deur betogers omgestamp en in die hawe gegooi. Verskeie ander standbeelde is landswyd geskend. Nog betogings word oor die naweek verwag. Berlyn, Duitsland Die polisie in die ooste van Duitsland het twee beamptes geskors wat hulself verfilm het toe hulle ŉ hawelose man geteister het. Die 90 sekonde video van die voorval Sondag in Bad Belzig, suidwes van Berlyn, wys hoe een van die beamptes die besope man stamp en probeer om hom te skop. Die polisie het Donderdag gesê die twee beamptes word deur ŉ strafregtelike ondersoek en dissiplinêre verhoof in die gesig gestaar en is reeds geskors. New Jersey, VSA ŉ Standbeeld van Christopher Columbus is, net soos talle ander landswyd, verwyder. Die stad Camden het in ŉ verklaring gesê die standbeeld is “ŉ omstrede simbool” wat “al lankal ŉ probleem is vir inwoners van die gemeenskap”. Betogers voer aan die Italiaanse ontdekkingsreisiger is verantwoordelik vir die massaslagting en uitbuiting van inheemse mense in die Amerikas. Standbeelde van Columbus is ook in Miami, Richmond, Virginia, St Paul, Minnesota en Boston omgestamp of gevandaliseer. In Boston is die standbeeld onthoof. Louisville, Kentucky (VSA) Die gebruik van die omstrede “geen klop nie”-lasbriewe is in Louisville verbied en nuwe wetgewing is ingestel ná Breonna Taylor doodgeskiet is toe polisiebeamptes by die gesin se huis ingebars het. Die stad se metroraad het Donderdagaand eenparig ingestem om die omstrede lasbriewe te verbied ná dae lange betogings en versoeke vir hervorming. Taylor was besig om verpleegkunde te studeer. Sy is agt keer geskiet toe polisiebeamptes ŉ narkotika-ondersoek op 13 Maart uitgevoer het. Geen dwelmmiddels is in die huis gevind nie.